Johan Arnolds kronede speilmonogram og våpen fra beslag på gravkiste, nå i Telemark Museum  Foto: Orf3us 
**Johan Arnold** (født 18. januar 1638 i kurfyrstedømmet Sachsen, død 5. juni 1709 på Borgestad gård i daværende Gjerpen, nå Skien kommune) var en dansk-norsk offiser, og far til feltmarskalk Hans Jacob Arnold. 

Slektsnavnet blir også skrevet *Arnoldt* – spesielt i Danmark og i militære kilder.

Yrke
----

Johan Arnold var fra han var 10 år gammel hos den svenske feltmarskalk Carl Gustaf Wrangel. Da krigen mot Polen utbrøt 1655 ble han fenrik ved det kongelige svenske livregiment og var med i flere kamper, bl.a. det store slaget ved Warszawa som varte i tre dager i juli 1656. Han kom med den svenske kong Karl Gustavs tropper gjennom Holstein og Jylland til Fyn, der han ble fanget i slaget ved Nyborg den 14. november 1659. Etter fredsslutningen 1660 gikk han i dansk tjeneste. 

Arnold ble populær hos Ulrik Frederik Gyldenløve, og ble først løytnant og siden regimentskvartermester ved Gyldenløves infanteriregiment. Deretter var han noe tid ved feltmarskalk Paul Würtz' kavaleriregiment. Da Gyldenløves dragonregiment ble opprettet i Norge, ble Arnold i april 1667 kaptein ved dette. Han avanserte i 1671 til major og 1675 til oberstløytnant. Arnold deltok i krigen mot Sverige (1675-79) og var med ved beleiringen av Båhus festning og aksjonen ved Uddevalla. Han ble i 1677 oberst ved det Akershusiske nationale Infanteriregiment, ble i 1681 forflyttet til det Vesterlenske Regiment, hvor han i 1693 ble brigader og i 1699 ble generalmajor.

Gravsted
--------

Johan Arnold døde 5. juni 1709 på Borgestad gård. Malte portretter av ham og ektefellen Anne Clausdatter henger fortsatt på gården. Arnold ble gravlagt i et kapell ved Gjerpen kirke, oppført i 1699. Ved ombyggingen i 1871–72 ble kapellet nedrevet og likene begravet på kirkegården. Kistene ble siden hugget opp og brukt som gulvplanker, mens plater med innskrifter og våpen ble sendt til Riksarkivet, for siden å bli returnert til Telemark Museum.

Familie
-------

Johan Arnold var sønn til Hans Arnold, som var landsdommer i Lindenau i Sachsen, og ektefellen Anna Leschely. 

Johan Arnold var fire ganger gift: 

* 1. gang 1668 på Akershus med Anna Mogensdatter Stadsgaard.
* 2. gang 1677 med Sophia Amalia Gedde (død 1678), datter av berghauptmann Brostrup Gedde (1628-68) og Anna Sabina von Nostitz (1647 Ullersdorf ved Dresden i kurfyrstedømmet Sachsen-62 sst.), dtr. av Hans von Nostitz (1592-1657 Ullersdorf) (mor: Sophia von Falkenhayn) (gift 1. gang i 1616 i Krobnitz med Sabina v. Nostitz [1594-1631 Krobnitz]) og 2. hustru Anna Sophie (Sabina) von Gersdorff (1615 Sulzbach-73 Lindenau).
* 3. gang 1682 i København med Gertrud Iserberg (1654-1687), datter av Herman Iserberg og Elsebeth Klingenberg, en søster av etatsråd og generalpostdirektør Poul Klingenberg.
* 4. gang 1692 med Anne Clausdatter (1659-1713), enke etter Stig Andersen Tonsberg - en sønn av Anders Madsen - og datter av assessor i Overhoffretten og lagmann i Skien Claus Andersen.

Referanser
----------

1. ↑  *Den kulturhistoriske udstilling i Kristiania 1901 : beskrivende katalog*, Kristiania, 1901, s. 87

Kilder
------

* H. J. Huitfeldt: «Gravskrifter og lignende Inscriptioner fra forskjellige Norske Kirker», (dansk) *Personalhistorisk Tidsskrift*, København 1880, særtrykk side 9-15 med beskrivelser og sitering av Johan Arnolds og andres kistebeslag i «Den Arnoldtske Familiebegravelse» i Gjerpen kirke (nå på Telemark museum).
* H.J. Huitfeldt-Kaas: "Johan Arnoldt", i: C.F. Bricka (red.), *Dansk Biografisk Lexikon*, Gyldendal 1887-1905.
* Likpreken i Deichmanske Bibliotek, Oslo
* *Dansk Personalhistorisk Tidsskrift*, bind I, side 229 ff
* J. L. Quisling: BORGESTAD *Gjerpen. En bygdebok, Gaardhistorie I*, Kristiania 1921 (med gammelt foto av det malte portrettet av Johan Arnold)
* Carl Johan Anker: *Biografiske data om 330 norske generalspersoner*, s. 35 f.

  



|  |  |
| --- | --- |
| Oppslagsverk/autoritetsdata | Store norske leksikon
 |